
Az interstitiális tüdőbetegségek retrospektív elemzése (2018-2023)

Kulcsszavak: interstitiális tüdőbetegségek
Bevezetés: Az interstitialis tüdőbetegségek (ILD) a tüdő parenchymáját érintő, heterogén
kórképek csoportja, amelyek diagnózisa multidiszciplináris ILD-team segítségével
történik. A klinikai tünetek, képalkotó vizsgálatok és patológiai leletek együttes értékelése
alapvető a pontos diagnózis felállításához. Az idiopathiás tüdőfibrózis (IPF) különösen
nagy kihívást jelent, progresszív lefolyása és magas mortalitása miatt az antifibrotikus
kezelések hatékonyságának vizsgálata kiemelt fontosságú.
Célkitűzések: A kutatás célja az ILD diagnosztikai és terápiás megközelítéseinek
pontosítása, valamint az antifibrotikus kezelések hatékonyságának és biztonságosságának
elemzése . Emellett a komorbiditások és a betegség lefolyásának összefüggéseit kívántuk
feltárni, különös tekintettel a betegség kimenetelét negatívan befolyásoló tényezőkre.
Módszerek: A kutatás retrospektív elemzésen alapult, amely során a 2018 és 2023 között
az ILD-teamen bemutatott betegek adatait dolgoztuk fel. A bevont betegek legalább két
légzésfunkciós mérési eredménnyel rendelkeztek, amelyek között legalább hat hónap telt
el. A betegeket a nemzetközi irányelvek alapján osztályoztuk ILD csoportokba. A
légzésfunkciós paraméterek (FEV1, FVC, DLCO%) változásainak elemzése mellett a
Tukey és Dunn tesztek segítségével elkülönítettük az alcsoportokat, és a komorbiditások
betegségkimenetelre gyakorolt hatását néztük meg Cox-regressziós modellekkel. Az
antifibrotikus kezelések hatékonyságát és mellékhatásait különböző betegcsoportokban
értékeltük.
Eredmények: Az elemzés alapján az ILD különböző alcsoportjainak légzésfunkciós
paraméterei szignifikáns különbségeket mutattak. A Cox-modell szerint a hyperszenzitív
pneumonitis, a tuberkulózis és a szkleroderma szignifikánsan negatívan befolyásolta a
betegség kimenetelét. Marginálisan szignifikáns hatást mutatott a tüdődaganat és a
sarcoidosis.
A különböző terápiák, mint például a cyclophosphamide és medrol, szintén szignifikáns
pozitív hatással bírtak.
Következtetések: A kutatás rámutatott a légzésfunkciós paraméterek jelentőségére az ILD
altípusainak elkülönítésében és a betegség prognózisának megítélésében. A negatívan
befolyásoló társbetegségek kiemelt figyelmet igényelnek, mivel jelentős mértékben rontják
a kimenetelt. Az antifibrotikus kezelések és az immunszuppresszív terápiák
eredményességének megállapítása megerősítette a multidiszciplináris megközelítés és az
egyénre szabott kezelés fontosságát az ILD betegek ellátásában.



